Kanska verður tín næsta høvuðpína av ongum? 20-11-2017 Góð ráð, tá tú hevur spenningshøvuðpínu Spenningshøvuðpína er hin mest vanliga høvuðpínan. Næstan øll vaksin hava havt høvuðpínu av onkrum slag. Nógv kenna til høvuðpínu, sum sjúkueyðkenni av krími, og eisini til høvuðpínu uttan aðra sjúku sum orsøk. Spenningshøvuðpína er hin mest vanliga høvuðpínan. Uml. 1/3 hevur spenningshøvuðpínu fleiri ferðir um mánaðin. Orsøkirnar til spenningshøvuðpínu eru ofta spenningar ella infiltratiónir í høvdi, nakka, akslum ella ryggi. Tað kennist, sum eitt band er spent um høvdið. Pínan versnar oftast eftir nøkrum tímum og kann halda á í 1 viku ella meira. Spenningarnar kunnu koma av vánaligum arbeiðsstøðum, strongd, siti-arbeiði, ov lítlum svøvni, ov lítlari vætu–ja, stutt sagt viðurskiftum, sum flestu okkara kenna i gerandisdegnum. Her eru nøkur góð ráð, hvussu tú kanst fyribyrgja spenningshøvuðpínu, og hvat tú kanst gera, um høvuðpínan longu er komin. Hetta kanst tú gera Royn at fáa rætt lag á svøvnin, máltíðirnar og arbeiðslagið. Alkohol kann elva til verri svøvnlag, og tí er best at minka alkoholnýtsluna. Um tú drekkur ov lítla vætu, kanst tú fáa ringa høvuðpínu, drekk tí ríkiliga vætu. Rørsla er gott fyri mangt og kann eisini minka um høvuðpínu. Kanna at tú hevur rætta arbeiðsstøðu–at stólur og borð eru stilla rætt. Neyðugt er at reisa seg frá telduni av og á, og broyta arbeiðsstøðu, t. d. við einum borði, sum kann hevjast og lækkast. Um tú hevur spenningar í nakka og høvdi, kunnu úrspenningsvenjingar hjálpa. Á apoteket. dk/hovedpine eru 6 styttri filmar við úrspenningsvenjingum. Hevur ein fingið høvuðpínu, er skilabest at hvíla seg, ella fara ein túr í frískari luft. Ein flógv hitapúta á nakka og akslar kann hjálpa at loysa vøddaspenningar. Ein kaldur ísposi á høvdið kann linna høvuðpínuna. Ísposin verður tikin av, tá tað kennist ov kalt, so er eingin vandi fyri, at høvdið verður kølt niður. Heilivágur og høvuðpína Hevur tú spenningshøvuðpínu av og á, kanst tú keypa pínustillandi heilivág á aptoekinum. Tað eru ymisk sløg, spyr tí á apotekinum, hvat hóskar best til tína støðu. Týdningarmikið er at gera sær greitt, at brúkar ein nógv pínustillandi í longri tíð, er vandi fyri at erta fram heilivágsovurnýtsluhøvuðpínu. Heilivágsovurnýtsluhøvuðpína er eitt varandi høvuðpínuslag. T. e. at ein hevur høvuðpínu meira enn 14 dagar um mánaðin í einum tíðarskeiði á minst 3 mánaðar. Tá ein hevur heilivágsovurnýtsluhøvuðpínu, hjálpir pínustillandi heilivágur ikki eins væl, ið hann gjørdi, og høvuðpínan kann vera ógvusligari og vara longri. Hendan ónda ringrásin kann bert brótast, um ein heilt gevst at taka pínustillandi heilivág í 2 mánaðir. Hendan viðgerð, krevur ofta læknahjálp. Ein góð loysn at fyribyrgja heilivágsovurnýtsluhøvuðpínu, er at fylgja við heilivágsnýtsluni. Skriva niður hvussu nógvar dagar um mánaðin ein hevur høvuðpínu og nær ein tekur pínustillandi heilivág. Høvuðpínukalendarin er ein góð hjálp, hann fæst á apotekinum og kann takast niður á apoteket. dk/hovedpine. Meginreglan er, at tú í mesta lagi tekur pínustillandi tvær ferðir um vikuna, um læknin ikki hevur givið onnur boð. Í styttri tíðarskeiðum (2-3 vikur) kann ein taka pínustillandi hvønn dag. Minst til at skriva nýtsluna niður í tín høvuðpínukalendaran. Hevur ein afturvendandi høvuðpínu, eigur ein at tosa við kommunulæknan. Gott er at hava høvuðpínukalendaran við.